Βρυξέλλες, 6.4.2005

COM(2005) 118 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

Οικοδομώντας τον ΕΧΕ της γνώσης στην υπηρεσία της ανάπτυξης

1. Ο ΕΥΡΩΠΑΪΚΟΣ ΧΩΡΟΣ ΕΡΕΥΝΑΣ (ΕΧΕ) ΤΗΣ ΕΝΩΣΗΣ ΣΤΗΝ ΥΠΗΡΕΣΙΑ ΤΗΣ ΑΝΑΠΤΥΞΗΣ: ΤΟ ΔΥΝΑΜΙΚΟ ΤΗΣ ΕΕ ΚΑΙ Η ΕΥΚΑΙΡΙΑ ΠΟΥ ΤΗΣ ΠΡΟΣΦΕΡΕΤΑΙ

1.1. Η επίτευξη των στόχων της Λισσαβώνας

Η επένδυση στη γνώση αποτελεί τον καλύτερο τρόπο υποστήριξης της αειφόρου ανάπτυξης στο πλαίσιο μιας παγκοσμιοποιημένης οικονομίας... | Η Ευρωπαϊκή Επιτροπή έθεσε ως στόχους προτεραιότητας για την ΕΕ την προαγωγή της αειφόρου ευημερίας και αλληλεγγύης, την επανασύνδεση της ΕΕ με τους πολίτες και την αναγωγή της Ένωσης σε έναν ισχυρό παράγοντα της παγκόσμιας σκηνής. Η ερευνητική πολιτική της ΕΕ και η πρόταση για το νέο πρόγραμμα πλαίσιο που θα συμβάλει στην εφαρμογή της, αντανακλούν τις δεσμεύσεις για την επίτευξη των εν λόγω στόχων. Κινητήριος μοχλός για την παραγωγή και εκμετάλλευση γνωστικού υλικού, η έρευνα είναι, πάνω απ' όλα, ο ακρογωνιαίος λίθος της εφαρμογής της στρατηγικής της Λισσαβώνας για την αναγωγή της Ευρώπης στη δυναμικότερη και ανταγωνιστικότερη γνωσιοκεντρική οικονομία του κόσμου, ικανή να υποστηρίξει την οικονομική ανάπτυξη, την απασχόληση και την κοινωνική συνοχή. Η στρατηγική της Λισσαβώνας συνιστά το πρόγραμμα της ΕΕ για την αρμονική συνάρτηση της οικονομικής ανάπτυξης, της ανταγωνιστικότητας και της απασχόλησης αφενός, και της κοινωνικής και περιβαλλοντικής αειφορίας, αφετέρου. Το ζητούμενο στην περίπτωση της Λισσαβώνας είναι η διαφύλαξη του ευρωπαϊκού κοινωνικού μοντέλου για την σημερινή και για τις μελλοντικές γενεές, στο πλαίσιο του εντεινόμενου παγκόσμιου ανταγωνισμού και της γήρανσης των πληθυσμών. Το θέμα της γνώσης αφορά όλες τις συνιστώσες της στρατηγικής της Λισσαβώνας. Η σημερινή οικονομία και ευημερία των πολιτών εξαρτώνται από την πρόοδο στον τομέα της γνώσης και από τη μετουσίωσή της σε νέα προϊόντα, διαδικασίες και υπηρεσίες. Αυτό ισχύει ιδιαίτερα για την Ευρώπη, η οποία αφενός δεν είναι ανταγωνιστική εις ό,τι αφορά τους φυσικούς πόρους και αφετέρου δεν προτίθεται να ανταγωνιστεί στον παγκόσμιο στίβο στηριζόμενη σε φθηνά εργατικά χέρια ή στην φθορά του περιβάλλοντος. Η Ευρώπη οφείλει να αρθεί στο ύψος των περιστάσεων μέσω της αύξησης της παραγωγικότητας και της προστιθέμενης αξίας των προϊόντων και υπηρεσιών της. Ταυτοχρόνως, η γνώση αποτελεί μείζονα συντελεστή του ευρωπαϊκού τρόπου ζωής. Στηρίζει την αειφόρο ανάπτυξη: η βελτίωση του βιοτικού επιπέδου, της ποιότητας ζωής, της υγείας και του περιβάλλοντος, εξαρτώνται, σε μεγάλο βαθμό, από τη γνωστική πρόοδο και τις εφαρμογές της, για την αντιμετώπιση των προβλημάτων της κοινωνίας. Η επένδυση στη γνώση είναι, οπωσδήποτε, ο καλύτερος - και ίσως ο μοναδικός - τρόπος, για την ΕΕ, να προωθήσει την οικονομική ανάπτυξη και να δημιουργήσει περισσότερες και καλύτερες θέσεις εργασίας, εξασφαλίζοντας, ταυτοχρόνως, την κοινωνική πρόοδο και την περιβαλλοντική αειφορία. Με άλλα λόγια, αποτελεί την ευκαιρία της Ευρώπης να ενισχύσει το κοινωνικό της μοντέλο. Ο δεσπόζων ρόλος της γνώσης αναγνωρίστηκε από την Ομάδα Υψηλού Επιπέδου της αρμόδιας για την Λισσαβώνα, της οποίας προήδρευσε ο Wim Kok[1], η οποία συνέστησε την υλοποίηση της κοινωνίας της γνώσης ως κορυφαίας προτεραιότητας για την ΕΕ. Στις προτάσεις της για την ενδιάμεση εξέταση της στρατηγικής της Λισσαβώνας, η Επιτροπή αναγνώρισε στη γνώση και στην καινοτομία τον κινητήριο μοχλό της ευρωπαϊκής ανάπτυξης και πρότεινε μέτρα για την ένταση των προσπαθειών προαγωγής της γνώσης στην υπηρεσία της ανάπτυξης. Το Ευρωπαϊκό Κοινοβούλιο εξέφρασε τη σθεναρή υποστήριξή του προς την ίδια κατεύθυνση, στο οικείο ψήφισμα του Μαρτίου 2005 σχετικά με τις κατευθυντήριες γραμμές για τη μελλοντική πολιτική ΕΕ σχετικά με τη στήριξη της έρευνας, βάσει της έκθεσης της κας Locatelli[2]. Η ΕΕ μόλις προσφάτως επιβεβαίωσε, στο ανώτατο επίπεδο, τον οικείο στόχο της Λισσαβώνας. Στο Ευρωπαϊκό Συμβούλιο του Μαρτίου 2005, οι αρχηγοί των ευρωπαϊκών κρατών και κυβερνήσεων επανέλαβαν την δέσμευσή τους για την αύξηση του δυναμικού οικονομικής ανάπτυξης και για την ενίσχυση της ευρωπαϊκής ανταγωνιστικότητας, επενδύοντας, ιδίως, στη γνώση, στην καινοτομία και στους ανθρώπινους πόρους. |

1.2. Η ενεργοποίηση του γνωστικού τριγώνου της έρευνας, της κατάρτισης και της καινοτομίας

... και όμως, η ΕΕ επενδύει πολύ λιγότερο στην Ε&Α απ’ ό,τι οι εμπορικοί εταίροι της | Για να είναι μία γνήσια ανταγωνιστική, γνωσιοκεντρική οικονομία, η Ευρώπη πρέπει, πρώτα, να βελτιωθεί στον τομέα της παραγωγής γνώσεων μέσω της έρευνας, της διάχυσής τους μέσω της κατάρτισης κα της αξιοποίησής τους μέσω της καινοτομίας. Το «γνωστικό αυτό τρίγωνο» της έρευνας, της κατάρτισης και της καινοτομίας, αποδίδει τα μέγιστα δυνατά αποτελέσματα όταν οι συνοδευτικές συνθήκες - πλαίσιο ανταμείβουν τη γνώση που τίθεται στην υπηρεσία της οικονομίας και της κοινωνίας. Σήμερα, η ΕΕ αφιερώνει μόνο το 1,96% του οικείου ΑΕΠ στην έρευνα και ανάπτυξη, σε σύγκριση με το 2,59% των Ηνωμένων Πολιτειών, το 3,12% της Ιαπωνίας και το 2,9% της Κορέας. Το χάσμα μεταξύ των ΗΠΑ και της ΕΕ είναι σήμερα της τάξεως των 130 δισεκατομμυρίων € περίπου ετησίως, εκ των οποίων το 80% μπορεί να αποδοθεί στις διαφορές δαπανών του ιδιωτικού τομέα στην έρευνα και ανάπτυξη. Τον Μάρτιο του 2002, το Ευρωπαϊκό Συμβούλιο της Βαρκελώνης έθεσε τον στόχο της αύξησης της ευρωπαϊκής ερευνητικής προσπάθειας στο επίπεδο του 3% του ΑΕΠ της ΕΕ, τα δύο τρίτα του οποίου αναμενόταν να προέλθουν από ιδιωτικές επενδύσεις. Το Ευρωπαϊκό Συμβούλιο του Μαρτίου 2005 επιβεβαίωσε τον εν λόγω στόχο. Η επίτευξη του απαιτεί νέες προσπάθειες των κρατών μελών και της ΕΕ, την ενίσχυση της δημόσιας χρηματοδότησης της έρευνας και τη βελτίωση των «συνθηκών - πλαίσιο» τον ιδιωτικών επενδύσεων στην Ε&A, καθώς και την ταχεία αξιοποίηση των ανακαλύψεων και επινοήσεων. Στο πλαίσιο των προτάσεών της για την ενδιάμεση επανεξέταση της στρατηγικής της Λισσαβώνας, η Ευρωπαϊκή Επιτροπή εξήγγειλε την πρόθεσή της να υποβάλει προτάσεις τέτοιων μέτρων, όπως, λόχου χάριν, για την θέσπιση φορολογικών κινήτρων για την έρευνα και καινοτομία, για την επανεξέταση των διατάξεων που αφορούν τις κρατικές ενισχύσεις - ώστε να ενισχυθεί η έρευνα και η καινοτομία, για τη βελτίωση και προσαρμογή των καθεστώτων που διέπουν τα δικαιώματα πνευματικής ιδιοκτησίας, για τη διευκόλυνση των εγχειρημάτων υψηλού επιχειρηματικού κινδύνου σε ευρωπαϊκό επίπεδο και για την ενίσχυση των δεσμών των πανεπιστημίων με τη βιομηχανία. Ταυτοχρόνως, η Ευρωπαϊκή Επιτροπή τοποθετεί τη γνωσιοκεντρική οικονομία στο επίκεντρο πολλών χρηματοδοτικών προγραμμάτων της ΕΕ. |

1.3. Η κινητοποίηση χρηματοδοτικών μέσων της ΕΕ για τη γνώση στην υπηρεσία της ανάπτυξης

Πολλά προγράμματα της ΕΕ θα συμβάλουν στην παραγωγή της γνώσης στην υπηρεσία της ανάπτυξης, πλην όμως το πρόγραμμα έρευνας συνιστά τον ακρογωνιαίο λίθο της γνωστικής πολιτικής της. | Σε μεγάλο βαθμό διαμορφωμένες βάσει του προγράμματος της Λισσαβώνας, οι νέες δημοσιονομικές προοπτικές της ΕΕ για την περίοδο 2007-2003, που πρότεινε η Ευρωπαϊκή Επιτροπή, αυξάνουν το ειδικό βάρος της γνώσης και της καινοτομίας στον μελλοντικό προϋπολογισμό της ΕΕ. Πρέπει να κινητοποιηθεί ένα ευρύ φάσμα χρηματοδοτικών μέσων ώστε να προαχθεί η συνεκτική ανάπτυξη της γνωσιοκεντρικής οικονομίας. Τα σημαντικότερα από αυτά είναι: Τα Διαρθρωτικά Ταμεία και το Ταμείο Συνοχής, με στόχο την αναβάθμιση των γνωστικών ικανοτήτων καθ’ όλη Ευρωπαϊκή Ένωση, το ερευνητικό και αναπτυξιακό δυναμικό στις λιγότερο προηγμένες περιφέρειες και διασφαλίζοντας, μέσω της καινοτομίας, της εκπαίδευσης και της ύπαρξης σύγχρονων υποδομών, τη διάχυση των ερευνητικών καρπών σε όλες τις περιφέρεις. Η έρευνα και η ανάπτυξη, η καινοτομία και η μετάβαση σε μία γνωσιοκεντρική οικονομία συγκαταλέγονται μεταξύ των κορυφαίων προτεραιοτήτων στο πλαίσιο των τριών νέων στόχων των περιφερειακών πολιτικών της ΕΕ (Σύγκλιση, Περιφερειακή Ανταγωνιστικότητα και Ευρωπαϊκή Εδαφική Συνεργασία). Το πρόγραμμα πλαίσιο για την ανταγωνιστικότητα και την καινοτομία, ώστε να ενισχυθεί το ευρωπαϊκό δυναμικό καινοτομίας, μέσω της στήριξης των καινοτόμων ΜΜΕ, των δικτύων καινοτομίας, της διάχυσης των αποτελεσμάτων, της μεταφοράς τεχνολογίας και της χρηματοδότησης της τεχνολογικής καινοτομίας μέσω των κεφαλαίων υψηλού επιχειρηματικού κινδύνου. Η νέα γενεά προγραμμάτων εκπαίδευσης και κατάρτισης, ώστε να αναπτυχθεί η ικανότητα παραγωγής, τιθάσευσης και εκμετάλλευσης της γνώσης στην Ευρώπη, μέσω ολοκληρωμένης δράσης για την δια βίου εκπαίδευση και κατάρτιση, η οποία να καλύπτει, ειδικότερα, την πανεπιστημιακή εκπαίδευση και την κατάρτιση των ερευνητών. Τα Διευρωπαϊκά Δίκτυα, ώστε να αναπτυχθούν, σε πανευρωπαϊκή κλίμακα, προηγμένες υποδομές και συστήματα τα οποία προέρχονται και υποστηρίζουν περαιτέρω την Ε&A και την καινοτομία (π.χ. το σύστημα Galileo). Το νέο Ευρωπαϊκό Γεωργικό Ταμείο για την Αγροτική Ανάπτυξη, με προτεραιότητες την αύξηση της ανταγωνιστικότητας στον τομέα της γεωργίας και της δασοκομίας, της αειφόρου διαχείρισης της γης, της διαφοροποίησης της αγροτικής οικονομίας και της ποιότητας ζωής στις αγροτικές περιοχές. Από ερευνητικής πλευράς, στο «γνωστικό τρίγωνο», το κεντρικό μέσο στήριξης της ανάπτυξης της γνωσιοκεντρικής οικονομίας και αναγωγής της ΕΕ σε παγκοσμίως ανταγωνιστικό παράγοντα, είναι το νέο, έβδομο πρόγραμμα πλαίσιο για την Έρευνα, το οποίο θα υλοποιήσει το σχετικό με την έρευνα και ανάπτυξη κονδύλιο του προϋπολογισμού της ΕΕ για το διάστημα 2007-2013. |

- 2. ΤΟ ΕΒΔΟΜΟ ΠΡΌΓΡΑΜΜΑ ΠΛΑΙΣΙΟ ΓΙΑ ΤΗΝ ΕΡΕΥΝΑ:4 ΣΤΟΧΟΙ

Τέσσερις κύριοι στόχοι για τα ερευνητικά αποτελέσματα της ΕΕ από ένα ευρύ δημόσιο διάλογο: | Η ανακοίνωση της Επιτροπής του Ιουνίου 2004 σχετικά με το μέλλον της ευρωπαϊκής πολιτικής στον τομέα της έρευνας[3] απετέλεσε σημαντικό βήμα προόδου στην κατεύθυνση μίας ενεργητικής ερευνητικής πολιτικής σε ευρωπαϊκό επίπεδο, η οποία θα καλύπτει ευρύ φάσμα ερευνητικών αναγκών και κατηγοριών. Η Επιτροπή πρότεινε προσέγγιση βασισμένη σε σειρά κατευθύνσεων: εδραίωση της στήριξης συνεργατικών διεθνών έργων σχετικών με ζητήματα που συνδέονται με μείζονες δημόσιες πολιτικές· εγκαινίαση μακροπρόθεσμων συμπράξεων δημοσίου και ιδιωτικού τομέα για την στήριξη της προσανατολισμένης προς τη βιομηχανία τεχνολογικής ανάπτυξης· ενίσχυση της εκ μέρους της ΕΕ στήριξης της βασικής έρευνας· και, τέλος, ανάληψη νέων δράσεων σε τομείς που εξασφαλίζουν υψηλή προστιθέμενη αξία ΕΕ, όπως, λόγου χάριν, ο σχεδιασμός νέων ερευνητικών υποδομών που υπερβαίνουν τις δυνατότητες των μεμονωμένων κρατών μελών. Η προσέγγιση αυτή εξετάστηκε διεξοδικά στο Συμβούλιο, στο Ευρωπαϊκό Κοινοβούλιο, στην Επιτροπή Περιφερειών και στην Οικονομική και Κοινωνική Επιτροπή. Επίσης, απετέλεσε το αντικείμενο εκτεταμένων διαβουλεύσεων με την επιστημονική κοινότητα, τη βιομηχανία και άλλα ενδιαφερόμενα μέρη. Στη βάση αυτή, η Επιτροπή προτείνει ένα νέο πρόγραμμα πλαίσιο για την έρευνα, με τέσσερις στόχους, ο καθένας των οποίων στηρίζεται από το οικείο πρόγραμμα. Τα τέσσερα αυτά προγράμματα είναι τα εξής: |

2.1. Συνεργασία

η κατάκτηση ηγετικής θέσης σε καίριους επιστημονικούς και τεχνολογικούς τομείς μέσω της συνεργασίας· | Η κατάκτηση ηγετικής θέσης σε καίριους επιστημονικούς και τεχνολογικούς τομείς, με τη στήριξη της συνεργασίας μεταξύ πανεπιστημίων, βιομηχανίας, ερευνητικών κέντρων και δημοσίων αρχών καθ' όλη την Ευρωπαϊκή Ένωση, καθώς και με τον υπόλοιπο κόσμο. Απορροφώντας περισσότερο από το ήμισυ του συνολικού προϋπολογισμού του 7ου προγράμματος πλαισίου, το πρόγραμμα αυτό θα καλύψει ολόκληρο το φάσμα των ερευνητικών δραστηριοτήτων που ασκούνται σο πλαίσιο διεθνούς συνεργασίας, από συνεργατικά έργα και δίκτυα μέχρι τον συντονισμό εθνικών ερευνητικών προγραμμάτων. Σε κάθε θεματικό πεδίο, θα γίνει ευέλικτη χρήση όλων των δράσεων και χρηματοδοτικών σχημάτων, κατά τρόπον ώστε να εξυπηρετηθούν καλύτερα οι στόχοι του θεματικού πεδίου. Η οργανωτική πλαισίωση όλων των θεματικών πεδίων σε ένα πρόγραμμα, θα διευκολύνει τις από κοινού προσεγγίσεις σε σειρά θεματικών πεδίων, ούτως ώστε να αντιμετωπιστούν προβλήματα κοινού ενδιαφέροντος και να ενθαρρυνθεί η πολυκλαδικότητα. Θα ενισχυθεί η καταλυτική επίδραση της κοινοτικής χρηματοδότησης σε άλλες δημόσιες ερευνητικές δαπάνες, μέσω αναβαθμισμένων δράσεων ERANET, οι οποίες θα προαγάγουν την έρευνα σε συγκεκριμένους τομείς μέσω συνδυασμένων εθνικών προγραμμάτων. Η διεθνής συνεργασία μεταξύ της ΕΕ και τρίτων χωρών αποτελεί σημαντική συνιστώσα της εν λόγω δράσης: ανάλογα με το συγκεκριμένο θεματικό πεδίο, θα αναληφθούν ειδικές δράσεις με χώρες ή ομάδες χωρών εκτός ΕΕ, εκεί όπου το συμφέρον είναι αμοιβαίο. |

2.2. Ιδέες

επίρρωση αριστείας γνωστικής βάσης της Ευρώπης, ενθαρρύνοντας τον ανταγωνισμό μεταξύ ερευνητών σε επίπεδο ΕΕ· | Τόνωση της δημιουργικότητας και αριστείας της ευρωπαϊκής έρευνας, μέσω της χρηματοδότησης «πρωτοποριακής έρευνας» από μεμονωμένες ομάδες, δραστηριοποιούμενες σε ευρωπαϊκό επίπεδο. Προκειμένου να εμφυσηθεί μία νέα δυναμική στην έρευνα, πριμοδοτώντας την αριστεία μέσω του ανταγωνισμού και της προσέλκυσης των καλύτερων εγκεφάλων, θα δημιουργηθεί ένα Ευρωπαϊκό Συμβούλιο Έρευνας, το οποίο θα χρηματοδοτεί έργα διερευνητικής (προερευνητικής) φύσεως σε όλους τους επιστημονικούς και τεχνολογικούς τομείς, συμπεριλαμβανομένης της μηχανικής, των κοινωνικοοικονομικών επιστημών και των ανθρωπιστικών επιστημών. Θα επιλεγούν έργα από ομοτίμους, με αποκλειστικό γνώμονα την επιστημονική αριστεία. Το Ευρωπαϊκό Συμβούλιο Έρευνας θα δρα σε συνθήκες πλήρους αυτονομίας, υπό την εποπτεία ομάδας εξεχόντων επιστημόνων με πολυκλαδικές δραστηριότητες, διοριζόμενων από την Επιτροπή εισηγήσει της επιστημονικής κοινότητας. Η σύσταση του Ευρωπαϊκού Συμβουλίου Έρευνας στο πλαίσιο της Ευρωπαϊκής Κοινότητας αποτελεί την καλύτερη εγγύηση αυτονομίας του. |

2.3. Άνθρωποι

αναβάθμιση των προοπτικών σταδιοδρομίας και της κινητικότητας των ερευνητών μας· | Η ανάπτυξη και ενίσχυση του ανθρώπινου δυναμικού της ευρωπαϊκής έρευνας μέσω της στήριξης της εκπαίδευσης, της κινητικότητας και της ανάπτυξης των ευρωπαϊκών ερευνητικών σταδιοδρομιών. Το πρόγραμμα αυτό θα ενισχύσει τις υφιστάμενες δράσεις στήριξης των ερευνητών «Marie Curie», εστιαζόμενο στις βασικές πτυχές των δεξιοτήτων και της ανάπτυξης των σταδιοδρομιών, της αύξησης της κινητικότητας μεταξύ πανεπιστημίου και βιομηχανίας και της ενίσχυσης των δεσμών με τα εθνικά συστήματα. |

2.4. Ικανότητες

και η ανάπτυξη και πλήρης αξιοποίηση του ερευνητικού δυναμικού της ΕΕ μέσω υποδομών μεγάλης κλίμακας, της περιφερειακής συνεργασίας και καινοτόμων ΜΜΕ. | Η ενίσχυση της ερευνητικής και καινοτόμου ικανότητας καθ' όλη την Ευρώπη. Διασφάλιση της βέλτιστης χρήσης και ανάπτυξης των ερευνητικών υποδομών· η στήριξη περιφερειακών ερευνοκεντρικών συσπειρώσεων· η αποδέσμευση του ερευνητικού δυναμικού στις περιφέρειες σύγκλισης και τις πλέον απομακρυσμένες περιφέρειες της ΕΕ· η στήριξη της έρευνας προς όφελος των ΜΜΕ· η προσέγγιση της επιστήμης με την κοινωνία· και η ανάπτυξη και ο συντονισμός μιας διεθνούς πολιτικής συνεργασίας στην επιστήμη και την τεχνολογία. Μέσω των συνδυασμένων αποτελεσμάτων τους, τα εν λόγω προγράμματα θα επιτρέψουν την ανάπτυξη και ενίσχυση των ευρωπαϊκών πόλων αριστείας σε σειρά τομέων. |

3. ΕΞΑΣΦΑΛΙΣΗ ΤΗΣ ΣΥΝΕΧΕΙΑΣ, ΜΕ ΜΙΑ ΝΕΑ ΔΥΝΑΜΙΚΗ ΓΙΑ ΤΗ ΛΙΣΣΑΒΩΝΑ

Το νέο πρόγραμμα θα βασιστεί στα μέχρι στιγμής επιτεύγματα εις ό,τι αφορά τη δημιουργία ενός Ευρωπαϊκού Χώρου Έρευνας, | Διατηρώντας την αναγκαία συνέχεια με το προηγούμενο πρόγραμμα και αξιοποιώντας περαιτέρω τις βέλτιστες πρακτικές, το νέο 7ο πρόγραμμα πλαίσιο δεν πρόκειται να είναι μόνο «ένα ακόμη πρόγραμμα πλαίσιο». Στο περιεχόμενο, την οργάνωση, τις ρυθμίσεις εφαρμογής και τα μέσα διαχείρισης, ο σχεδιασμός του είναι τέτοιος ώστε να αποτελέσει σημαντική συμβολή στην επαναδρομολογημένη στρατηγική της Λισσαβώνας. |

3.1. Αποδίδοντας έμφαση περισσότερο στα ερευνητικά πεδία παρά στα «μέσα»

προσθέτοντας το διάστημα και την ασφάλεια στα τρέχοντα ερευνητικά πεδία. | Το 6ο πρόγραμμα πλαίσιο απέβλεπε στην υλοποίηση του Ευρωπαϊκού Χώρου Έρευνας. Έδωσε μεγάλη έμφαση στα νέα μέσα διάρθρωσης των ερευνητικών προσπαθειών και υπέρβασης του κατατεμαχισμού. Προκειμένου να αυξηθούν οι κρίσιμες μάζες πόρων και να αποφευχθεί η τυχόν διασπορά, το 6ο πρόγραμμα πλαίσιο επικεντρώθηκε σε επιλεγμένα θέματα και πεδία. Το 7ο πρόγραμμα πλαίσιο θα συνεχίζει να στηρίζει την υλοποίηση του Ευρωπαϊκού Χώρου Έρευνας, ο οποίος βρίσκεται στο επίκεντρο της ερευνητικής πολιτικής της ΕΕ. Πλην όμως, αποδίδει ιδιαίτερη έμφαση σε ερευνητικά πεδία όπου η ΕΕ καλείται να ενισχύσει και να αξιοποιήσει καλύτερα τη γνωστική βάση της, να αναπτύξει τεχνολογική πρωτοπορία και να αυξήσει την προβολή της ερευνητικής δραστηριότητάς της. Τα επιλεγμένα θεματικά πεδία στηρίζονται σε μεγάλο βαθμό στα αντίστοιχα του 6ου προγράμματος πλαισίου και αντιστοιχούν σε σημαντικούς τομείς προαγωγής της τεχνογνωσίας, νέες ελπιδοφόρες επιστημονικές και τεχνολογικές κατευθύνσεις και σοβαρά κοινωνικά, οικονομικά και βιομηχανικά ζητήματα που αντιμετωπίζει η ΕΕ. Πρωταρχικός στόχος είναι η συμβολή στην αειφόρο ανάπτυξη, τόσο στην ΕΕ, όσο και παγκοσμίως. Στα θεματικά πεδία που ήδη διαλαμβάνει το 6ο πρόγραμμα πλαίσιο, όπως, λόγου χάριν, η υγεία, η βιοτεχνολογία, η τεχνολογία της πληροφορίας, η νανοτεχνολογία, οι μεταφορές, η ενέργεια και το περιβάλλον, μόνο ένα προστίθεται: η έρευνα για την ασφάλεια και το διάστημα, ώστε να αντανακλάται η αύξουσα σημασία που αποδίδει η ΕΕ την τελευταία περίοδο στους τομείς αυτούς[4]. Στο πλαίσιο κάθε θεματικού πεδίου, θα υπάρξει αρκετή ευελιξία ώστε να υπάρξει χώρος για νέα, αναδυόμενα θέματα επιστημονικού και βιομηχανικού χαρακτήρα, ή θέματα που αφορούν τη χάραξη πολιτικής. Προκειμένου περί επιστημονικών τομέων προτεραιότητας οι οποίοι τέμνουν θεματικά πεδία, η Επιτροπή θα εξασφαλίσει μία συντονισμένη, οριζόντια ολοκλήρωση, συμπεριλαμβανομένων τρόπων κατάλληλης εσωτερικής συντονιστικής διάρθρωσης. Ένας τέτοιος τομέας προτεραιότητας είναι οι θαλάσσιες επιστήμες και τεχνολογίες. |

3.2. Η κάλυψη των αναγκών της βιομηχανίας

Και ενισχύοντας τη σύνδεση με την ανταγωνιστικότητα, αντλώντας από ερευνητικά προγράμματα από τεχνολογικές πλατφόρμες, και συνδυάζοντας ένα νέο πρόγραμμα σχετικά με την Ανταγωνιστικότητα και την Καινοτομία. | Η προαγωγή των ερευνητικών επενδύσεων και η ένταση της τεχνολογικής συνιστώσας της βιομηχανίας αποτελούν σημαντικούς πυλώνες της ανταγωνιστικότητας των ευρωπαϊκών επιχειρήσεων. Σε ευρωπαϊκό επίπεδο, το πρόγραμμα πλαίσιο για την έρευνα συμβάλλει στους εν λόγω στόχους, χρηματοδοτώντας έργα Ε&A βιομηχανικού χαρακτήρα και τονώνοντας τη συνεργασία των καλύτερων εγκεφάλων από τα πανεπιστήμια και τις εταιρείες. Το 7ο πρόγραμμα πλαίσιο έχει σχεδιαστεί ώστε να καλύπτει καλύτερα τις ανάγκες της βιομηχανίας. Εκεί όπου αυτό είναι σημαντικό από βιομηχανικής πλευράς, ο καθορισμός των προγραμμάτων εργασίας θα συνεκτιμήσει τα στρατηγικά προγράμματα έρευνας που αναπτύχθηκαν από τεχνολογικές πλατφόρμες βιομηχανικής κατεύθυνσης. Τα εν λόγω στρατηγικά ερευνητικά προγράμματα, τα οποία υποδηλώνουν την ευρωπαϊκή διάσταση των ερευνητικών προβλημάτων, επηρεάζουν, επίσης, τα εθνικά ερευνητικά προγράμματα. Επιπλέον, έχοντας πάντοτε κατά νου τις εμπορικές προοπτικές των νέων επινοήσεων, συμβάλλουν στην υπέρβαση των αδυναμιών της Ευρώπης εις ό,τι αφορά την εμπορική εκμετάλλευση των αποτελεσμάτων της έρευνας. Οι δράσεις για την στήριξη της έρευνας για τις ΜΜΕ εκ μέρους πανεπιστημίων και ερευνητικών κέντρων θα αναβαθμιστούν σημαντικά. Το πρόγραμμα πλαίσιο για την έρευνα και το πρόγραμμα πλαίσιο για την ανταγωνιστικότητα και την καινοτομία (CIP / ΠΑΚ) θα συλλειτουργήσουν, και μάλιστα με σημαντικές αλληλεπικαλύψεις, στηρίζοντας τους στόχους της Λισσαβώνας. Το πρόγραμμα ΠΑΚ, λόγου χάριν, θα στηρίξει δίκτυα που θα βοηθήσουν τις ΜΜΕ να συμμετάσχουν στο πρόγραμμα πλαίσιο για την έρευνα και θα χρηματοδοτήσει ένα Σύστημα Στήριξης της Καινοτομίας στις Επιχειρήσεις, καθώς και μία νέα διευκόλυνση Υψηλής Ανάπτυξης και Καινοτομίας για τις ΜΜΕ, με στόχο τον περιορισμό του χάσματος στην αγορά κεφαλαίων, το οποίο εμποδίζει τις ΜΜΕ να εκμεταλλευθούν τα ερευνητικά αποτελέσματά τους. Θα δρομολογηθούν ευρείας κλίμακας πρωτοβουλίες βιομηχανικής και τεχνολογικής έρευνας σε ευρωπαϊκή κλίμακα, σε επιλεγμένο αριθμό πεδίων ιδιαίτερης σημασίας για την ΕΕ (βλέπε κατωτέρω). Επιπλέον, θα ενθαρρυνθεί η συμμετοχή της βιομηχανίας σε όλα τα χρηματοδοτικά σχήματα, ενώ, επίσης, θα δοθεί ιδιαίτερη προσοχή στην ενθάρρυνση της βιομηχανίας στην κατεύθυνση μιας ενεργότερης συμμετοχής στα Δίκτυα Αριστείας. |

3.3. Ενίσχυση των δεσμών με εθνικού και ιδιωτικού χαρακτήρα προσπάθειες

Θα στηρίξει τεχνολογικές πρωτοβουλίες δημοσίου - ιδιωτικού τομέα σε πεδία ιδιαίτερου ενδιαφέροντος, όπως τα καινοτόμα φάρμακα ή η ρύθμιση της εναέριας κυκλοφορίας, και να εγκριθούν οι εθνικές προσπάθειες, λόγου χάριν στην μετρολογία και τη βιοτεχνολογία, ενώ η επιλογή όλων πρόκειται να γίνει βάσει σαφών κριτηρίων όπως η προστιθέμενη αξία, η κινητοποιητική ικανότητα και η ανωτάτου επιπέδου ιδιωτική στράτευση. | Η ενίσχυση των δεσμών και της συνοχής μεταξύ της ΕΕ και των εθνικών πολιτικών και δραστηριοτήτων κατέχει δεσπόζουσα θέση στην ημερήσια διάταξη της Λισσαβώνας. Αυτό θα επιτευχθεί στο 7ο πρόγραμμα πλαίσιο, ιδίως μέσω της θέσπισης τύπων πρωτοβουλιών μεγάλης κλίμακας πολλαπλής χρηματοδότησης: «Κοινές τεχνολογικές πρωτοβουλίες» σε τομείς μείζονος ευρωπαϊκού δημόσιου ενδιαφέροντος, σε θέματα επιλεγμένα μέσω διαλόγου με τη βιομηχανία, ιδίως στις ευρωπαϊκές τεχνολογικές πλατφόρμες. Οι τεχνολογικές αυτές πρωτοβουλίες θα συνδέονται στενά με τα θεματικά πεδία του προγράμματος συνεργασίας. Στη φάση αυτή, εξετάζονται κοινές τεχνολογικές πρωτοβουλίες που μπορούν να λάβουν την μορφή συμπράξεων, στους τομείς της καινοτόμου ιατρικής, των νανοηλεκτρονικών, των ενσωματωμένων συστημάτων, της αεροναυπηγικής και της διαχείρισης της εναέριας κυκλοφορίας, των κυττάρων υδρογόνου και καυσίμων και της παγκόσμιας παρακολούθησης για το περιβάλλον και την ασφάλεια. Στο πλαίσιο του προγράμματος Ευρατόμ, μπορούν να εξεταστούν κοινές πρωτοβουλίες, λόγου χάριν, για τα πυρηνικά απόβλητα. Στη συνέχεια θα καθοριστούν άλλα πιθανά θεματικά πεδία μέσω της εργασίας με αντικείμενο τεχνολογικές πλατφόρμες, για παράδειγμα στο χώρο της ενέργειας. Από κοινού υλοποίηση εθνικών ερευνητικών προγραμμάτων, βάσει του άρθρου 169 της Συνθήκης. Μέχρι στιγμής, η δυνατότητα αυτή έχει τύχει εκμεταλλεύσεως μία και μόνη φορά, μέσω κοινού προγράμματος κλινικής έρευνας για την ανάπτυξη εμβολίων και θεραπειών για τον HIV, για την ελονοσία και τη φυματίωση. Εξετάζεται σειρά πρωτοβουλιών σε θεματικά πεδία όπως, λόγου χάριν, η μετρολογία, η βιοτεχνολογία, οι κοινωνικές επιστήμες ή η υδατική έρευνα. Επίσης, τέτοιες συντονιστικές πρωτοβουλίες μεγάλης κλίμακας συνάδουν με τις στρατηγικές των θεμάτων που εντάσσονται στο πρόγραμμα συνεργασίας. Νέες υποδομές ευρωπαϊκού ενδιαφέροντος, προς όφελος της επιστημονικής κοινότητας και της βιομηχανίας σε ευρωπαϊκό επίπεδο. Θα συσταθεί μηχανισμός παρόμοιος με αυτόν των Διευρωπαϊκών Δικτύων, αξιοποιώντας το Ευρωπαϊκό Φόρουμ Στρατηγικής για τις Υποδομές Έρευνας. Θα επιδιωχθεί ισχυρή συνέργεια με τα Διαρθρωτικά Ταμεία. Οι πρωτοβουλίες αυτές έχουν τρία κοινά χαρακτηριστικά: θα αποφασιστούν απευθείας από το Συμβούλιο και το Κοινοβούλιο (ή από το Συμβούλιο σε συνεννόηση με το Κοινοβούλιο), βάσει προτάσεως της Ευρωπαϊκής Επιτροπής, σύμφωνα με τα άρθρα 166 παράγραφος 3[5], 169[6] ή 171[7] της Συνθήκης· καταλληλότητα, ιδίως για πρωτοβουλίες «μεταβλητής γεωμετρίας» εμπλέκοντας τις πλέον ενδιαφερόμενες χώρες· εφαρμογή μέσω χρηματοδοτικών σχεδίων τα οποία θα συνδυάζουν, σε διάφορους βαθμούς, σειρά πόρων και τύπους χρηματοδοτήσεων: ιδιωτική χρηματοδότηση· εθνική χρηματοδότηση· στήριξη από το πρόγραμμα πλαίσιο· συμβολές από άλλες πηγές ΕΕ, όπως, λόχου χάριν, τα Διαρθρωτικά Ταμεία και η Ευρωπαϊκή Τράπεζα Επενδύσεων (ΕΤΕπ). Τα θεματικά πεδία που είναι κατάλληλα για τις τρεις αυτές κατηγορίες δράσεων εξετάζονται από την Επιτροπή σε στενή συνεργασία με τη βιομηχανία, την επιστημονική κοινότητα και τις δημόσιες αρχές. Θα καθοριστούν συγκεκριμένα θεματικά πεδία βάσει δύο τύπων κριτηρίων. Στα γενικά κριτήρια θα περιλαμβάνεται η προστιθέμενη αξία της υλοποίησης μίας δράσης σε ευρωπαϊκή κλίμακα, καθώς και η αδυναμία επίτευξης των στόχων μέσω «κανονικών» χρηματοδοτικών σχημάτων του 7ου προγράμματος πλαισίου. Μεταξύ των ειδικών κριτηρίων συμπεριλαμβάνεται η κορυφαίου επιπέδου βιομηχανική δέσμευση και η ικανότητα προαγωγής εθνικής και ιδιωτικής χρηματοδότησης, στην περίπτωση των Κοινών Τεχνολογικών Πρωτοβουλιών. Το 7ο πρόγραμμα πλαίσιο θα περιλαμβάνει, επίσης «Χρηματοδοτική διευκόλυνση καταμερισμού του κινδύνου», με στόχο την ενθάρρυνση των ιδιωτικών επενδύσεων στην έρευνα μέσω της βελτίωσης της πρόσβασης στα δάνεια της Ευρωπαϊκής Τράπεζας Επενδύσεων (ΕΤΕπ) για μεγάλης κλίμακας ευρωπαϊκές ερευνητικές δράσεις. Ο μηχανισμός αυτός θα επιτρέψει την αύξηση της εκ μέρους της ΕΤΕπ δανειοδότησης δράσεων ΕΤΑ (κοινές τεχνολογικές πρωτοβουλίες, μεγάλα συνεργατικά έργα και νέες ερευνητικές υποδομές). |

- 3.4. Η πλήρης εκμετάλλευση του δυναμικού ΕΕ

Προκειμένου να αξιοποιηθεί πλήρως το ερευνητικό δυναμικό της διευρυμένης Ένωσης, θα παρασχεθεί ιδιαίτερη στήριξη στις περιφέρειες, στα ΜΜΕ και στην «Ενσωμάτωση της επιστήμης στον κοινωνικό ιστό». | Η υλοποίηση της γνωσιοκεντρικής οικονομίας και κοινωνίας εξαρτάται από την ενίσχυση της αριστείας της ευρωπαϊκής έρευνας, αλλά και από την καλύτερη χρήση του μέχρι στιγμής «εν υπνώσει» πολύτιμου ερευνητικού δυναμικού που υπάρχει σε ολόκληρη την ΕΕ. Στην κατεύθυνση της αποδέσμευσης και ανάπτυξης του δυναμικού των ερευνητικών ομάδων στις περιφέρειες σύγκλισης της ΕΕ και των πλέον απόμακρων περιοχών και προκειμένου αυτές να δυνηθούν να ανταγωνιστούν σε διεθνές επίπεδο, ειδικές δράσεις θα επιτρέψουν την πρόσληψη ερευνητών από άλλες χώρες ΕΕ, την πλαισίωση του ερευνητικού και διοικητικού προσωπικού, τη δημιουργία δυνατοτήτων αξιολόγησης και την αγορά και ανάπτυξη ερευνητικού εξοπλισμού. Οι δράσεις αυτές θα επιτρέψουν τον καθορισμό των αναγκών και ευκαιριών για την ενίσχυση των ερευνητικών δυνατοτήτων των υφιστάμενων και αναδυόμενων κέντρων αριστείας στις περιοχές αυτές, οι οποίες μπορούν να καλυφθούν από τα Διαρθρωτικά Ταμεία. Προκειμένου να ενισχυθεί το ερευνητικό δυναμικό των ευρωπαϊκών περιφερειών, θα στηριχθεί η ανάπτυξη, καθ' όλη την Ευρώπη, περιφερειακών «ερευνοκεντρικών συσπειρώσεων» με τη συμμετοχή πανεπιστημίων, ερευνητικών κέντρων επιχειρήσεων και περιφερειακών αρχών. Οι συνέργειες μεταξύ του 7ο προγράμματος πλαισίου, ιδίως δε του οικείου προγράμματος «ικανότητες» αφενός, και της περιφερειακής πολιτικής της ΕΕ, αφετέρου, πρέπει να ενισχυθούν. Η Επιτροπή πρόκειται να προτείνει Στρατηγικές Κοινοτικές Κατευθυντήριες Γραμμές για την συνοχή, οι οποίες θα καθορίσουν τον τρόπο συνεκτίμησης των προτεραιοτήτων επιπέδου ΕΕ εκ μέρους των εθνικών και περιφερειακών αρχών που είναι υπεύθυνες για τη διαχείριση των προγραμμάτων των Διαρθρωτικών Ταμείων. Η Έρευνα και Ανάπτυξη (από κοινού με την καινοτομία και την εκπαίδευση) αποτελούν θέματα προτεραιότητας στο πλαίσιο όλων των στόχων των Διαρθρωτικών Ταμείων, και, ως εκ τούτου, οι κατευθυντήριες γραμμές θα αποτελέσουν μια ευκαιρία ισχυρής ενθάρρυνσης των διαχειριστικών αρχών για την προαγωγή επενδύσεων συμπληρωματικών έναντι της ερευνητικής πολιτικής της ΕΕ. Θα αναληφθεί προσπάθεια ευρέος φάσματος για την τόνωση της αρμονικότερης ενσωμάτωσης των επιστημονικών και τεχνολογικών εγχειρημάτων στον ευρωπαϊκό κοινωνικό ιστό και για την οικοδόμηση μιας δημοκρατικής και ακμάζουσας γνωσιοκεντρικής κοινωνίας. Η οικοδόμηση μιας γνωσιοκεντρικής οικονομίας είναι έργο που απαιτεί σημαντική δημόσια ενίσχυση. Η δράση της ΕΕ θα έχει ως στόχο, μεταξύ άλλων, την ανάπτυξη συνεκτικών πολιτικών και δημόσιων μοντέλων διακυβέρνησης για την έρευνα και ανάπτυξη, καθώς και την αναβάθμιση και διεύρυνση του διαλόγου γύρω από την επιστήμη και την τεχνολογία. Ειδικές προσπάθειες θα αφιερωθούν στην προσέλκυση των νεότερων γενεών και των γυναικών στις σταδιοδρομίες στους τομείς της επιστήμης και της τεχνολογίας, καθώς και στην ενσωμάτωση της σχετικής με το φύλο διάστασης στο χώρο της έρευνας. Ως εκ του φάσματός της, και λόγω του μελλοντοστρεφούς θετικού εγχειρήματος που εκπροσωπεί, η ερευνητική δράση της ΕΕ αποτελεί μία προνομιακή δίαυλο επανασύνδεσης του πολίτη με την πορεία της οικοδόμησης της Ένωσης, αυτής καθαυτής. |

3.5. Εξορθολογισμός των χρηματοδοτικών μέσων

Η εφαρμογή θα είναι: - ορθολογικότερη - προσανατολισμένη προς την έρευνα αντί των μέσων· | Το 6ο πρόγραμμα πλαίσιο εισήγαγε νέα «χρηματοδοτικά μέσα», με στόχο την αύξηση του αντίκτυπου της χρηματοδότησης της έρευνας της ΕΕ στις ερευνητικές δραστηριότητες στην Ευρώπη, καθώς και τη συμβολή στη διάρθρωση του Ευρωπαϊκού Χώρου Έρευνας. Τα θετικά αποτελέσματα της εν λόγω καινοτομίας, καθώς και η ανάγκη αποφυγής συχνών αλλαγών στον τρόπο χρηματοδότησης της έρευνας εκ μέρους της ΕΕ, συνηγορούν υπέρ της διατήρησης μιας ικανοποιητικής συνέχειας εις ό,τι αφορά τις μορφές χρηματοδότησης, καθώς και της εδραίωσης του δομικού αντίκτυπού τους. Ταυτοχρόνως, η πείρα που αποκτήθηκε μέσω του 6ο προγράμματος πλαισίου υποδηλώνει ότι θα μπορούσαν και θα έπρεπε να ληφθούν μέτρα για τη βελτίωση όχι μόνον της πρακτικής εφαρμογής των εν λόγω συστημάτων, αλλά και της παρουσίασης και του σχεδιασμού τους. Στη βάση των εισηγήσεων της ομάδας της οποίας προήδρευσε ο κ. Ramon Marimon, καθώς και της πενταετούς αξιολόγησης του προγράμματος πλαισίου εκ μέρους της ομάδας της οποίας προήδρευσε ο κ. Erkki Ormala, έχει διαμορφωθεί μία νέα προσέγγιση η οποία θα επιτρέψει την ευκολότερη, αποτελεσματικότερη και περισσότερο ευέλικτη επίτευξη των πολιτικών στόχων της ερευνητικής πολιτικής της ΕΕ. Θα χρησιμοποιηθούν λιγότερα και απλούστερα «χρηματοδοτικά σχήματα», μεμονωμένως ή σε συνδυασμό, με μεγαλύτερη ευελιξία και με λιγότερες δεσμεύσεις, προκειμένου να στηριχθούν οι διάφορες κατηγορίες δράσεων. Αντί να εμπλακούν στα γρανάζια των «μέσων», οι ερευνητικοί στόχοι και οι στόχοι της ερευνητικής πολιτικής, συμπεριλαμβανομένων αυτών που αποβλέπουν στη διάρθρωση των ερευνητικών προσπαθειών, θα καθοριστούν με σαφήνεια και ακρίβεια στα προγράμματα εργασίας. Για κάθε ερευνητικό πεδίο για το οποίο πραγματοποιούνται προσκλήσεις υποβολής προτάσεων, θα καθορίζονται οι επιστημονικοί στόχοι, το εύρος των δραστηριοτήτων καθώς και ενδείξεις οι σχετικές με τα προσδοκώμενα αποτελέσματα. Τα προγράμματα εργασίας, μπορούν, επίσης, να καθορίζουν τον τύπο του χρηματοδοτικού σχήματος και να παρέχουν ενδείξεις για τον διαθέσιμο προϋπολογισμό. |

3.6. «Περιορισμός της γραφειοκρατίας»: απλούστευση της διεκπεραίωσης προγραμμάτων και εξασφάλιση καλύτερων αποτελεσμάτων σε σχέση με το κόστος

- και δραστικά ΑΠΛΟΠΟΙΗΜΕΝΗΣ ώστε να βρίσκεται στην υπηρεσία των ερευνητών και των φορέων καινοτομίας. | Η ανάγκη απλοποίησης ήταν το συχνότερα επαναλαμβανόμενη μήνυμα στη διαδικασία διαβουλεύσεων για το μέλλον της ερευνητικής πολιτικής της ΕΕ. Η επέκταση του πεδίου εφαρμογής, του εύρους και του όγκου της δράσεως ΕΕ στην έρευνα απαιτεί, ως έναν εκ των ων ουκ άνευ όρων, την ουσιαστική απλούστευση και τον εξορθολογισμό του τρόπου διεκπεραίωσης του προγράμματος πλαισίου. Αυτό θα επιτευχθεί ως εξής: ελαφρώνοντας τους διοικητικούς και χρηματοδοτικούς κανόνες και διαδικασίες, περιορίζοντας τον αριθμό των απαιτήσεων από τους συμμετέχοντες και μειώνοντας τον όγκο της γραφειοκρατίας και τον χρόνο που απαιτείται για τη δρομολόγηση των έργων. Η γενική προσέγγιση θα είναι προσέγγιση εμπιστοσύνης έναντι των ερευνητών. Μεταξύ των ειδικών μέτρων θα περιλαμβάνεται η εξασφάλιση μεγαλύτερης αυτονομίας στις κοινοπραξίες, η απλούστευση των ελέγχων της Επιτροπής και η επικέντρωσή τους στους εκ των υστέρων - αντί στους εκ των προτέρων - ελέγχους των αποτελεσμάτων, η μείωση των απαιτήσεων ενημέρωσης και υποβολής αναφορών. Θα περιλαμβάνουν επίσης: την ηλεκτρονική εγγραφή σε μητρώα, ώστε να μην ζητείται από τους συμμετέχοντες να υποβάλλουν περισσότερες φορές τα ίδια στοιχεία· την διευρυμένη χρήση της εκ δύο σταδίων συνιστώμενης διαδικασίας υποβολής προτάσεων· και τον εξορθολογισμό και τη συντόμευση της διαδικασίας διαβουλεύσεων, επικεντρώνοντας το έργο των επιτροπών εθνικών εκπροσώπων στην εξέταση και έγκριση όλων των προγραμμάτων εργασίας· βελτιώνοντας το χρηματοδοτικό σχήμα και τις χρηματοδοτικές ρυθμίσεις με τη χρήση ενός απλούστερου συστήματος υπολογισμού και καταβολής της χρηματοδοτικής εισφοράς και ελέγχου της χρήσης των χρηματικών πόρων. Εξορθολογίζοντας και απλουστεύοντας τις μορφές των κοινοτικών χρηματοδοτικών συνεισφορών· απλουστεύοντας τον καθορισμό του επιλέξιμου κόστους και το ποσοστό στήριξης ανά δραστηριότητα. Προς τον σκοπό αυτό προτείνεται, μεταξύ άλλων, μέτρων, η κατά το δυνατόν επέκταση της κατ’ αποκοπήν χρηματοδότησης και η εξάλειψη των μοντέλων αναφοράς του κόστους· απλουστεύοντας την παρουσίαση και την γλώσσα που χρησιμοποιείται σε όλα τα έγγραφα που σχετίζονται με το πρόγραμμα πλαίσιο (νομικές αποφάσεις, τεχνικά παραρτήματα, προγράμματα εργασίας, προσκλήσεις υποβολής προσφορών, συμβάσεις, κλπ.) και βελτιώνοντας την επικοινωνία σε κάθε επίπεδο. Προκειμένου να διασφαλιστεί ότι τα μέτρα ανταποκρίνονται στις ανάγκες των συμμετεχόντων και επιτυγχάνουν το προσδοκώμενο αποτέλεσμα, η Επιτροπή θα ελέγχει, σε συνεχή βάση, τα μέτρα απλούστευσης, σε επιτροπή μικρών ερευνητικών μονάδων όπως, λόγου χάριν, μικρών εταιρειών και πανεπιστημιακών ομάδων. Πρόκειται για τους φορείς που θα ωφεληθούν περισσότερο από την απλούστευση, όπως και οι ομάδες που μέχρι στιγμής η παρουσία τους δεν ήταν τόσο σημαντική, όπως π.χ. οι ερευνητές από νέα πανεπιστήμια, από λιγότερο προηγμένες περιφέρειες και από τα νέα κράτη μέλη. Η απλούστευση της εφαρμογής του προγράμματος πλαισίου προς όφελος των ερευνητών προϋποθέτει τη βούληση να τους αποδοθεί υψηλότερος βαθμός αυτονομίας και ευελιξίας στη βάση της εμπιστοσύνης, της ανάληψης και απόδοσης ευθυνών. Όσο περισσότερο τα θεσμικά όργανα της ΕΕ διαθέτουν τη βούληση αυτή, τόσο ουσιαστικότερα μπορούν να είναι τα βήματα προς την απλούστευση. Τα μέτρα απλούστευσης θα είναι ευθυγραμμισμένα με τις διατάξεις του δημοσιονομικού κανονισμού που εφαρμόζεται στον γενικό προϋπολογισμό της ΕΕ. Σύντομα, η Επιτροπή θα υποβάλει προτάσεις για αναθεώρηση του δημοσιονομικού κανονισμού. |

- 3.7. Βελτιστοποίηση της διαχείρισης του προγράμματος πλαισίου

Τον διπλασιασμένο προϋπολογισμό θα διαχειριστεί ο ίδιος αριθμός υπαλλήλων της Επιτροπής με την στήριξη εξωτερικών διαχειριστικών υπηρεσιών εξασφαλίζοντας αποδοτική διαχείριση και μέγιστη απόδοση των ερευνητικών χρηματικών πόρων, συγκρατώντας τις διοικητικές δαπάνες κάτω του 6% του ερευνητικού προϋπολογισμού. | Η δρομολόγηση ενός νέου και φιλόδοξου προγράμματος πλαισίου, το οποίο εισάγει νέες δράσεις και ενισχύει υφιστάμενες, αποτελεί ευκαιρία επανεξέτασης των τρόπων διαχείρισής του. Η διαχείριση του προγράμματος πλαισίου πρέπει να βασίζεται σε τρεις αρχές: Αποτελεσματικότητα (υψηλή απόδοση των χρησιμοποιούμενων χρηματικών πόρων)· Επικέντρωση των υπηρεσιών της Επιτροπής στους βασικούς τομείς πολιτικής· Σαφείς κατευθύνσεις και σαφής διαχωρισμός ευθυνών. Οι υπηρεσίες της Ευρωπαϊκής Επιτροπής έχουν πάντοτε κατορθώσει να προβαίνουν, κατά τρόπο ολοκληρωμένο και αποδοτικό, σε σημαντικές αυξήσεις του προϋπολογισμού των προηγουμένων προγραμμάτων πλαισίων. Ισχυροί λόγοι συνηγορούν υπέρ της εξακολούθησης της εμπλοκής της Επιτροπής στη διαχείριση των ερευνητικών προγραμμάτων, και μεταξύ αυτών συγκαταλέγεται η μοναδική πείρα της και η συνολική γνώση του ευρωπαϊκού ερευνητικού τοπίου, η εξαιρετικά χρήσιμη ανάδραση την οποία εξασφαλίζει για τη διαμόρφωση ερευνητικής πολιτικής στην ΕΕ, καθώς και η εμπιστοσύνη που δείχνουν εν προκειμένω τα κράτη μέλη, η οποία εξασφαλίζει την απουσία σκοπιμοτήτων αποκόμισης κέρδους. Ωστόσο, είναι δυνατόν - και πρέπει - να επιχειρηθούν μεταβολές με την ευκαιρία του 7ου προγράμματος πλαισίου. Η Επιτροπή θα διαχειριστεί έναν διπλασιασμένο προϋπολογισμό Ε&A, χωρίς αύξηση του προσωπικού της. Κατόπιν αυτού, προτείνει να μεταφέρει όλα τα λογιστικά και διοικητικά βάρη, δηλαδή αυτά που δεν συνδέονται με πολιτική, εκτός των υπηρεσιών της. Συνεπώς, τμήμα των δραστηριοτήτων που τώρα αναλαμβάνει, θα ανατεθούν σε εξωτερικούς φορείς υπό την ευθύνη της Επιτροπής, ιδίως δε τα καθήκοντα τα οποία δημιουργούν μεγάλο αριθμό μικρών δραστηριοτήτων, χωρίς να έχουν ως αποτέλεσμα σημαντική ανάδραση για τη διαμόρφωση των προγραμμάτων και πολιτικών. Με την προσέγγιση αυτή, σημαντικό τμήμα του προϋπολογισμού του 7ου προγράμματος πλαισίου, το οποίο αντιπροσωπεύει μεγάλο αριθμό διοικητικών συναλλαγών, θα τύχει διαχειρίσεως από εκτελεστικό οργανισμό[8], ιδίως δε οι δράσεις Marie Curie, η στήριξη των ΜΜΕ,καθώς και διοικητικά καθήκοντα που σχετίζονται με άλλα έργα ΕΤΑ, συμπεριλαμβανομένων των συνεργατικών ερευνητικών έργων. Η προσέγγιση αυτή θα υιοθετηθεί επίσης για την άσκηση των δραστηριοτήτων του Ευρωπαϊκού Συμβουλίου Έρευνας (ΕΣΕ/ECR), υπό την αιγίδα της ομάδας εξεχόντων επιστημόνων. Κατ’ αυτόν τον τρόπο θα εξασφαλίσει μια ομαλή εκκίνηση και θα συμβάλει στην εδραίωση του βαθμού αυτονομίας και ορατότητας, υπευθυνότητας και διαφάνειας του ΕΣΕ, που θα καθορίσει την αξιοπιστία του. Μόλις αποδείξεί την φερεγγυότητά του το ΕΣΕ, και δεδομένων των ευκαιριών ενίσχυσης της αποτελεσματικότητάς του, λόγω χάριν μέσω εθνικών χρηματοδοτικών πόρων, η Επιτροπή θα εξετάσει το ενδεχόμενο αναβάθμισης του ΕΣΕ σε έναν νομικώς ανεξάρτητο φορέα λόγου χάριν δυνάμει του άρθρου 171 της Συνθήκης. Προκειμένου περί πρωτοβουλιών μεγάλης κλίμακας (στηριγμένων, ιδίως, στα άρθρα 169 και 171 της Συνθήκης), καθώς και στην περάτωση των συνεισφορών ΕΕ στον συντονισμό ή το άνοιγμα εθνικών προγραμμάτων, τους διατιθέμενους πόρους θα διαχειρίζονται οι ίδιοι οι συμμετέχοντες και τα ενδιαφερόμενα μέρη. Τα μέτρα αυτά, σε συνδυασμό με την απλούστευση, θα επιτρέψουν στην Επιτροπή να συγκρατήσει τις διοικητικές δαπάνες κάτω του ποσοστού του 6% του ερευνητικού προϋπολογισμού που καθορίστηκε για το 6ο πρόγραμμα πλαίσιο. Επίσης, παρέχουν τις καλύτερες εγγυήσεις για αποτελεσματική εφαρμογή του προγράμματος πλαισίου, διασφαλίζοντας καταλλήλως τη διαφάνεια και την ανάληψη/απόδοση ευθυνών. Βάσει της πείρας από τα πρώτα έτη εφαρμογής του 7ου προγράμματος πλαισίου, η προσέγγιση αυτή μπορεί να επεκταθεί σταδιακά ή να αναθεωρηθεί. |

- 4. ΕΝΑΣ ΕΡΕΥΝΗΤΙΚΟΣ ΠΡΟΫΠΟΛΟΓΙΣΜΟΣ ΠΟΥ ΑΝΤΑΠΟΚΡΙΝΕΤΑΙ ΣΤΙΣ ΦΙΛΟΔΟΞΙΕΣ ΤΗΣ ΕΕ

Ο διπλασιασμός του ευρωπαϊκού προϋπολογισμού της ΕΕ δεν είναι επιλογή, αλλά ανάγκη: | Ο καθορισμός του προϋπολογισμού του 7ου προγράμματος πλαισίου θα αποτελέσει μία δοκιμασία αξιοπιστίας εις ό,τι αφορά την αποφασιστικότητα της ΕΕ για την υλοποίηση των οικείων φιλοδοξιών της Λισσαβώνας, σε συμφωνία με την ενδιάμεση επανεξέταση. Υπενθυμίζοντας τις δύο ανακοινώσεις της για τις νέες δημοσιονομικές προοπτικές, του Φεβρουαρίου και Ιουλίου 2004[9], η Επιτροπή προτείνει τον διπλασιασμό του ερευνητικού προϋπολογισμού της ΕΕ. Η πρότασή της βασίζεται στο διεξοδικά μελετημένο σκεπτικό που ακολουθεί: |

4.1. Το διευρυμένο πεδίο εφαρμογής των δράσεων του ΠΠ, το οποίο τυγχάνει ευρείας στηρίξεως, απαιτεί τον διπλασιασμό της χρηματοδότησης

προκειμένου να ανταποκριθεί στο τεραστίων διαστάσεων ερευνητικό δυναμικό και ερευνητική ζήτηση στην Ευρώπη· | Η δρομολόγηση νέων, καίριων πρωτοβουλιών, ενισχύοντας, εκ παραλλήλου, υφιστάμενες δράσεις αναγνωρισμένου αντίκτυπου και προστιθέμενης αξίας, απαιτεί τη σημαντική αύξηση της ερευνητικής χρηματοδότησης της ΕΕ. Αυτό δεν πρέπει να θεωρείται ως επιβάρυνση, αλλά ως βέλτιστη δυνατή επένδυση στο μέλλον της Ευρώπης. Για ορισμένο χρονικό διάστημα, τα προγράμματα - πλαίσιο ήταν υπερφορτωμένα και χρειάστηκε να απορριφθεί ένας αδικαιολόγητα μεγάλος αριθμός έργων υψίστης ποιότητας, λόγω έλλειψης πόρων. Εάν θέλουμε να τερματιστεί ή σημαντική αυτή απώλεια ερευνητικού δυναμικού, χρειάζεται μια νέα χρηματοδοτική κλίμακα. Ταυτοχρόνως, υπάρχουν αδιαμφισβήτητα επιχειρήματα υπέρ της διεύρυνσης του πεδίου εφαρμογής του προγράμματος πλαισίου, ούτως ώστε να αντιμετωπιστούν καλύτερα τομείς καίριας ή αναδυόμενης σημασίας. |

4.2. Η αύξηση της χρηματοδότησης του ΠΠ θα προαγάγει τις εθνικές και ιδιωτικές επενδύσεις

- προκειμένου να προαχθεί η επίτευξη του στόχου του 3%· - ώστε να αξιοποιηθεί η ισχυρή επαγωγική δράση στις ιδιωτικές επενδύσεις· | Εκ παραλλήλου με την αύξηση των προσπαθειών των κρατών μελών της ΕΕ, ο διπλασιασμός της χρηματοδότησης υπό το ΠΠ7 θα διαδραματίσει διττό ρόλο στην επίτευξη του στόχου της Βαρκελώνης, που προβλέπει την δαπάνη ποσοστού 3% του ΑΕΠ για την έρευνα και ανάπτυξη. Εξάλλου, θα αποτελέσει ένα ηχηρό μήνυμα εις ό,τι αφορά τη σημασία των σοβαρά αυξανόμενων δημόσιων και ιδιωτικών επενδύσεων Ε&A καθ' όλη την Ευρώπη, σύμφωνα με τους στόχους της Λισσαβώνας και της Βαρκελώνης. Ο διπλασιασμός του προϋπολογισμού του προγράμματος πλαισίου θα αναγάγει τη συνολική δημόσια δαπάνη Ε&A στην ΕΕ25, στο 0,96% του ΑΕΠ (κοντά στον στόχο του 1%) και θα ασκήσει ισχυρή πίεση στα κράτη μέλη για την ένταση των προσπαθειών τους. Θα ασκήσει μια ισχυρή επαγωγική δράση στις ιδιωτικές επενδύσεις στον τομέα της έρευνας και ανάπτυξης. Κάθε ένα € δημόσιας Ε&A οδηγεί σε 93 λεπτά του € σε επιχειρησιακές επενδύσεις Ε&A. Είναι χαρακτηριστικό ότι το συγκεντρωτικό αυτό αποτέλεσμα είναι εντονότερο για την ΕΕ απ' ό,τι για τις εθνικές χρηματοδοτήσεις, λόγω του μεγαλύτερου οικονομικού πολλαπλασιαστικού αποτελέσματος που είναι αποτέλεσμα της διεθνούς συνεργατικής φύσεως των στηριζόμενων από την ΕΕ έργων, του περιορισμού του εμπορικού κινδύνου μέσω της εμπλοκής σημαντικών βιομηχανικών φορέων και μέσω της συμβολής στην αξιοποίηση, καθ' όλη την ΕΕ, των αποτελεσμάτων και λύσεων. Ο διπλασιασμός θα αυξήσει την εμπιστοσύνη του επιχειρηματικού κόσμου στην εκ μέρους της Ευρώπης τήρηση των δεσμεύσεών της και παρέχει ελκυστικές προοπτικές για το μέλλον. |

4.3. Ο διπλασιασμός της έρευνας Ε&A θα επιτρέψει στην ΕΕ να αντιμετωπίσει νέα επιστημονικά και τεχνολογικά προβλήματα

- προκειμένου να αντιμετωπιστούν παγκόσμιας κλίμακας προβλήματα· | Το κόστος της έρευνας βαίνει αυξανόμενο, ιδίως λόγω της αυξανόμενης χρήσης ακριβών μέσων και υποδομών. Ως εκ τούτου, απαιτούνται υψηλότερα επίπεδα στήριξης προκειμένου να επιτευχθούν ισοδύναμα αποτελέσματα με αυτά των προηγουμένων προγραμμάτων πλαισίων. Αναδύονται νέοι επιστημονικοί τομείς και θα ήταν σκόπιμο να στηριχθούν υπό το ΠΠ. Πρόκειται για επιστημονικούς τομείς όπου τα μακροπρόθεσμα οικονομικά οφέλη είναι μεγάλα, όπου υπάρχει ανάγκη για έρευνα υψηλού ρίσκου, υψηλού κόστους και όπου είναι εύλογο να γίνει καταμερισμός του ρίσκου και των αποτελεσμάτων σε επίπεδο ΕΕ. Κανένα κράτος μέλος, από μόνο του, δεν είναι σε θέση να υλοποιήσει την οικονομία του υδρογόνου ή να καταστήσει πραγματικότητα την πυρηνική σύντηξη. |

4.4. Η παρέμβαση της ΕΕ διαδραματίζει καίριο ρόλο στην αύξηση της αποτελεσματικότητας και αποδοτικότητας του ερευνητικού συστήματος της ΕΕ

- προκειμένου να περιοριστεί ο κατακερματισμός των ερευνητικών προσπαθειών και επενδύσεων· | Ως εκ του ό,τι η σε επίπεδο ΕΕ παρέμβαση παράγει ισχυρή προστιθέμενη αξία και σέβεται την αρχή της επικουρικότητας, μπορεί συχνά να αποτελέσει ένα αποδοτικότερο και αποτελεσματικότερο τρόπο δαπάνης δημόσιων πόρων για την έρευνα. Η ευρωπαϊκή ερευνητική χρηματοδότηση επιτρέπει τη διαμόρφωση μιας κρίσιμης μάζας πόρων, την από κοινού αξιοποίηση των γνώσεων και μέσων σε πολλές χώρες ταυτοχρόνως, τονώνοντας την σε επίπεδο ΕΕ διάχυση των αποτελεσμάτων, παράγοντας έναν αποδοτικότερο μηχανισμό για τη διεξαγωγή της έρευνας, σε σχέση με τα πανευρωπαϊκά προβλήματα πολιτικής (όπως, π.χ. η αλλαγή του κλίματος, ή η ασφάλεια των τροφίμων). Περισσότερη έρευνα ΕΕ σημαίνει μικρότερο κατακερματισμό των προσπαθειών, μέσω της αύξησης του συντονισμού, της αύξησης της διάχυσης και της αριστείας, μέσω του ανταγωνισμού. Στην ΕΕ, το 94% της δημόσιας χρηματοδοτήσεως Ε&Α διατίθενται σε εθνικό επίπεδο, ενώ στις ΗΠΑ το μεγαλύτερο μέρος της κυβερνητικής στήριξης της Ε&Α αποφασίζεται σε ομοσπονδιακό επίπεδο. |

4.5. Ένα ευρύτερο ΠΠ7 θα τονώσει τη στρατηγική της Λισσαβώνας

- και προκειμένου να προαχθεί η μεγέθυνση και η απασχόληση. | Ο αντίκτυπος του διπλασιασμού των ερευνητικών προϋπολογισμών της ΕΕ στην οικονομική ανάπτυξη στην ΕΕ, συνολικά, είναι εξαιρετικά θετικός. Τα οικονομικά μοντέλα εκτίμησης των επιπτώσεων του προτεινόμενου 7ου προγράμματος πλαισίου υποδηλώνουν[10] ότι ο διπλασιασμός του προϋπολογισμού θα παραγάγει πρόσθετη μεγέθυνση, σε ετήσια βάση, οδηγώντας σε προσδοκώμενη ετήσια αύξηση του ΑΕΠ μεταξύ 0,5% και 1% το 2030 (ξεπερνώντας κατά πολύ τις προοπτικές από μία μέτρια ανάπτυξη της χρηματοδότησης του ΠΠ, εφόσον δεν ληφθούν ειδικά μέτρα). Σύμφωνα με τα μοντέλα αυτά, αναμένεται η δημιουργία 1 εκατομμυρίου πρόσθετων θέσεων εργασίας για την ίδια περίοδο, και αύξηση της ανταγωνιστικότητας της ΕΕ: το έτος 2030, αναμένεται αύξηση των εξωκοινοτικών εξαγωγών κατά 0,6% περίπου, και μείωση των εισαγωγών κατά 0,3% περίπου, εφόσον δεν ληφθούν ειδικά μέτρα για το πρόγραμμα πλαίσιο. Από πλευράς κοινωνικού αντίκτυπου, ένα ενισχυμένο πρόγραμμα πλαίσιο θα ενισχύσει περαιτέρω την πρόοδο σε τομείς όπως η υγεία, η ασφάλεια και η αξιοποίηση του ανθρώπινου δυναμικού, καθώς και η δημιουργία μιας ευρωπαϊκής αγοράς εργασίας για τους γνωσιοκεντρικούς εργαζόμενους. Από πλευράς περιβαλλοντικών επιπτώσεων, θα συμβάλει στη βελτίωση της διαχείρισης των φυσικών πόρων, στον προσδιορισμό τεχνολογιών οι οποίες, ούτως ή άλλως, παράγουν θετικά αποτελέσματα για όλους, καθώς και στη βελτίωση της κατανόησης και πρόβλεψης της συμπεριφοράς του περιβάλλοντος. |

5. ΕΥΘΥΓΡΑΜΜΙΣΗ ΜΕ ΤΟΥΣ «ΣΤΟΧΟΥΣ ΤΗΣ ΛΙΣΣΑΒΩΝΑΣ»

Η επίτευξη των στόχων της Λισσαβώνας διαγράφεται δύσκολη χωρίς τη δραστική αύξηση των «τονωτικών των επενδύσεων / της ανάπτυξης» δαπανών σε επίπεδο ΕΕ. Ως εκ τούτου, απαιτεί την ανάπτυξη, στο πλαίσιο ενός πλήρως ανεπτυγμένου Ευρωπαϊκού Χώρου Έρευνας, μας κατάλληλης ευρωπαϊκής πολιτικής για την έρευνα, την τεχνολογία και την καινοτομία. Το 7ο πρόγραμμα πλαίσιο είναι σχεδιασμένο έτσι ώστε να αποτελέσει τον ακρογωνιαίο λίθο της οικοδόμησης μίας γνωσιοκεντρικής ευρωπαϊκής οικονομίας. Για πρώτη φορά, καλύπτει περίοδο επτά ετών, γεγονός που προσδίδει νέες προοπτικές και πλεονεκτήματα, ιδίως λόγω του συγχρονισμού του και των στενών δεσμών του με όλες τις αναπτυξιακές δράσεις στις νέες δημοσιονομικές προοπτικές. Βάσει εξωτερικών εκτιμήσεων, η Επιτροπή δύναται, ενδιαμέσως, να προτείνει τροποποιήσεις του προγράμματος πλαισίου και να επανεξετάσει τις διαχειριστικές ρυθμίσεις του. Ταυτοχρόνως, ο συνδυασμός μιας μεγαλύτερης διάρκειας με τη δυνατότητα ενδιάμεσης επανεξέτασης, συμβάλλει στη διατήρηση της συνέχειας και στην ευελιξία. Εφόσον εξασφαλιστούν τα κατάλληλα επίπεδα πόρων, υπάρξουν οι κατάλληλες αρχικές ρυθμίσεις και εξασφαλιστεί καλύτερος συντονισμός με την ερευνητική συνιστώσα κατά την εφαρμογή του, το 7ο πρόγραμμα πλαίσιο θα αποτελέσει καίριο παράγοντα συμβολής στην οικοδόμηση του γνωσιοκεντρικού ΕΧΕ στην υπηρεσία της ανάπτυξης. |

7ο πρόγραμμα πλαίσιο της Ευρωπαϊκής Κοινότητας (ΕΚ) (Μέγιστο συνολικό ποσό[11] (εκατομμύρια ευρώ), αντίστοιχα μερίδια και ενδοκοινοτική κατανομή, 2007-1013) |

ΑΝΘΡΩΠΟΙ | Δράσεις Marie Curie | 7 129 |

ΣΥΝΟΛΟ ΕΚ | | | | | | | | | | Σύνολο |72 726 | |ΕΥΡΑΤΟΜ (2007-2011)[12] | | | | | | | | | | 3.092 | |

[1] «Αντιμετωπίζοντας το πρόβλημα: Η στρατηγική της Λισσαβώνας για την ανάπτυξη και την απασχόληση», Νοέμβριος 2004.

[2] P6_TA-PROV(2005)0077.

[3] COM (2004) 353 της 16.6.2004

[4] Στους τομείς αυτούς ενδέχεται να χρειαστούν ειδικοί κανόνες εφαρμογής.

[5] «Το πρόγραμμα πλαίσιο τίθεται σε εφαρμογή μέσω ειδικών προγραμμάτων εκπονούμενων στο πλαίσιο κάθε δράσης. (…)”

[6] «Κατά την εφαρμογή του πολυετούς προγράμματος πλαισίου, η Κοινότητα, σε συμφωνία με τα ενδιαφερόμενα κράτη μέλη, μπορεί να προβλέπει συμμετοχή σε προγράμματα έρευνας και ανάπτυξης που αναλαμβάνονται από περισσότερα κράτη μέλη, συμπεριλαμβανομένης της συμμετοχής στις υποδομές που δημιουργούνται για την εκτέλεση αυτών των προγραμμάτων».

[7] «Η Κοινότητα μπορεί να δημιουργεί κοινές επιχειρήσεις ή οποιαδήποτε άλλη αναγκαία υποδομή για την καλή εκτέλεση των προγραμμάτων κοινοτικής έρευνας, τεχνολογικής ανάπτυξης και επίδειξης».

[8] Οι εκτελεστικοί οργανισμοί είναι διοικητικές δομές στις οποίες η Επιτροπή, υπ' ευθύνη της, δύναται να αναθέσει καθήκοντα που σχετίζονται με τη διαχείριση κοινοτικών προγραμμάτων. Το καταστατικό των εκτελεστικών οργανισμών καθορίζεται από τον κανονισμό (ΕΚ) αριθ. 58/2003 του Συμβουλίου της 19ης Δεκεμβρίου 2003.

[9] COM (2004) 101 της 26.02.2004 και COM (2004) 487 της 14.07. 2004

[10] SEC(2005) 430 Εκτίμηση επιπτώσεων και εκ των προτέρων αξιολόγηση για την πρόταση για τις αποφάσεις του Συμβουλίου και του Ευρωπαϊκού Κοινοβουλίου σχετικά με το 7ο πρόγραμμα πλαίσιο.

[11] Όλα τα ποσά σε τρέχουσες τιμές υπολογίζονται βάσει των καθορισμένων τιμών του 2004.

[12] Το 7ο πρόγραμμα πλαίσιο της Ευρωπαϊκής Κοινότητας Ατομικής Ενέργειας (ΕΥΡΑΤΟΜ) για δραστηριότητες πυρηνικής έρευνας και εκπαίδευσης (2007 έως 2011), το οποίο περιλαμβάνει την έρευνα για την ενέργεια συντήξεως, την πυρηνική σχάση και την ακτινοπροστασία, καθώς και τις πυρηνικές δραστηριότητες του ΚΚΕρ. Ο συνολικός προϋπολογισμός ανέρχεται σε 3.092 εκατομ. ευρώ για την πενταετία, εκ των οποίων 539 εκατ. ευρώ αντιστοιχούν στο ΚΚΕρ.